CELEX: 62010TN0137
Language: et
Date: 2010-03-17 00:00:00
Title: Kohtuasi T-137/10: 17. märtsil 2010 esitatud hagi — CBI versus komisjon

5.6.2010   
            
            
               ET
            
            
               Euroopa Liidu Teataja
            
            
               C 148/38
            
         17. märtsil 2010 esitatud hagi — CBI versus komisjon
   (Kohtuasi T-137/10)
   2010/C 148/64
   Kohtumenetluse keel: prantsuse
   
      Pooled
   
   
      Hageja: Coordination bruxelloise d’Institutions sociales et de santé (CBI) (Brüssel, Belgia) (esindaja: advokaat D. Waelbroeck ja solicitor D. Slater)
   
      Kostja: Euroopa Komisjon
   
      Hageja nõuded
   
   
               —
            
            
               tühistada kostja 28. oktoobri 2009. aasta otsus, mis tunnistas EÜ artikli 86 lõike 2 alusel ühisturuga kokkusobivaks ebaseadusliku riigiabi, mida Belgia andis teatavatele avalikku tervishoiuteenust pakkuvatele Pealinna Brüsseli piirkonna Irise võrgu haiglatele, ja millega jäeti rahuldamata hageja kaebus;
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Käesoleva hagiga palub hageja tühistada komisjoni 28. oktoobri 2009. aasta otsuse C(2009) 8120 (lõplik) COR, mis tunnistas ühisturuga kokkusobivaks kõik Belgia ametiasutuste rahastamistoimingud, mis tehti avalikku tervishoiuteenust pakkuvatele Pealinna Brüsseli piirkonna Irise võrgu haiglatele ja mis seisnesid üldist majanduslikku huvi pakkuvate haigla- ja haiglaväliste teenuste osutamise eest hüvitise maksmises (riigiabi NN 54/2009 (ex-CP 244/2005)).
   Hageja väidab oma hagi toetuseks, et komisjoni otsuses sisaldusid ilmsed hindamisvead või vähemalt ei olnud see piisavalt tõsiselt põhjendatud.
   Hageja väidab täpsemalt, et komisjoni väide, mille kohaselt puudub igasugune vajadus uurida abi saaja tõhusust — näiteks võrreldes teda „keskmise suurusega, hästi hallatud ja nõuetekohaselt varustatud ettevõttega” — kui analüüsitakse riigiabi EÜ artikli 86 lõike 2 alusel, võimaldaks liikmesriikidel katta kõik avalikku teenust osutava ettevõtte kulud, ükskõik kui ülemäärased ja ebaproportsionaalsed, ning seetõttu tuleb nimetatud väide tagasi lükata.
   Hageja väidab, et vältimaks igasugust konkurentsi kahjustamist turul, tuleb avaliku teenuse osutamise eest makstavat hüvitist piirata vältimatult vajalikuga, võrreldes kuludega, mida oleks kandnud tõhus ettevõtja, ja käesoleval juhul ei ole nii tehtud.